**Rosa Lappi-Seppälä** (s. 4. marraskuuta 1974) on suomalainen jalkapallovalmentaja ja entinen jalkapalloilija, joka toimii Saudi-Arabian naisten jalkapallomaajoukkueen päävalmentajana. Pelaajaurallaan Lappi-Seppälä voitti muun muassa kahdeksan Suomen mestaruutta ja pelasi 21 A-maaottelua.

Ura
---

### Pelaajana

Lappi-Seppälä aloitti jalkapallon kahdeksanvuotiaana Käpylän Pallossa, josta hän siirtyi Puotinkylän Valtin kautta Helsingin Jalkapalloklubin junioreihin vuonna 1989. Ensimmäisen SM-sarjaottelunsa Lappi-Seppälä pelasi vuonna 1990. HJK:ssa hän voitti vuosina 1991–2000 kahdeksan Suomen mestaruutta ja viisi Suomen Cupia. Hän edusti pääsarjatasolla myös FC Unitedia, FC Espoota, Ålanbd Unitedia ja Puistolan Urheilijoita. Vuodesta 1994 lähtien Lappi-Seppälä pelasi kesät Suomessa ja talvikauden ulkomailla Belgiassa, Yhdysvalloissa ja Italiassa useassa eri seurassa. Belgiassa hän voitti mestaruuden Anderlehtin joukkueessa ja edusti Yhdysvalloissa USL-liigan Miami Glidersia. Vuodesta 1999 lähtien hän pelasi neljä kautta Italian Serie A:ssa, jossa hänen parhaat saavutukset olivat toinen sija ja cup-voitto AC Foronissa vuonna 2002. Lappi-Seppälä oli tuolloin myös koko liigan kolmanneksi paras maalintekijä 18 maalillaan.

Lappi-Seppälä pelasi ensimmäiset A-maaottelunsa vuonna 1995, jonka jälkeen hän palasi maajoukkueeseen jälleen 1998. Maajoukkueessa Lappi-Seppälä pelasi 21 maaottelua, joissa hän teki yhden maalin.

### Valmentajana

Pelaajauransa jälkeen Lappi-Seppälä on toiminut valmentajana. Hän on valmentanut EIF:n naisten joukkuetta vuodesta 2012. Lisäksi hän on toiminut tyttöjen aluevalmentajana Etelä-Suomen alueella. Vuonna 2023 hän siirtyi Saudi-Arabian naisten jalkapallomaajoukkueen päävalmentajaksi.

Yksityiselämä
-------------

Rosa Lappi-Seppälän isä on suomentaja Jyrki Lappi-Seppälä ja isoisä oli arkkitehti Jussi Lappi-Seppälä. Hänen puolisonsa on urheilutoimittaja Mitri Pakkanen.

Muuta
-----

Lappi-Seppälä on voittanut myös salibandyn Suomen mestaruuden VFT:ssä kaudella 1998–1999.

Lähteet
-------

* Palmén, Joanna: Ammattilaisuran jälkeen haaveena paluu HJK:hon.  *Helsingin Sanomat*, 26.6.2003. HS arkisto (maksullinen).

### Viitteet

1. ↑  Aalto, Seppo ym.: *Tähtien Tarina*, s. 314–319. Helsinki: Helsingin Jalkapalloklubi, 2007. ISBN 978-952-92206-2-5.
2. 1 2  Virtanen, Ari: Kun kilpikonnat katosivat (vain tilaajille)  17.4.2021. Helsingin Sanomat. Viitattu 14.2.2023.
3. ↑  PuiU:lle kovan luokan vahvistus  8.12.2006. Palloliitto. Viitattu 26.2.2009. [vanhentunut linkki]
4. ↑  Lappi-Seppälä lopettaa, Saari Ruotsiin  18.11.2008. Puistolan Urheilijat. Viitattu 26.2.2009.
5. ↑  Palmén, Joanna: Ammattilaisuran jälkeen haaveena paluu HJK:hon (vain tilaajille)  26.6.2003. Helsingin Sanomat. Viitattu 1.4.2023.
6. ↑  Soininen, Heidi (toim.): "Naisten ja tyttöjen maajoukkuepelaajat", *Jalkapallokirja 2008*, s. 159–167, 172. Helsinki: Suomen Palloliitto, 2008. ISSN 0787-7188.
7. ↑  EIF-naiset tositoimiin sunnuntaina – Valmiina taistoon  28.4.2013. Etelän Uutiset.  Arkistoitu 28.9.2013. Viitattu 24.9.2013.
8. ↑  Aluevalmentajat 2012/2013 Suomen Palloliitto.  Arkistoitu 27.9.2013. Viitattu 24.9.2013.
9. ↑  Pirinen, Harri: Melkoinen yllätyssiirto! Rosa Lappi-Seppälä alkaa valmentaa Saudi-Arabian jalkapallomaajoukkuetta *Yle Urheilu*.  13.2.2023. Viitattu 15.2.2023.